Ulrike Meinhof toimittajana. Kuva on vuodelta 1964.
**Ulrike Marie Meinhof** (7. lokakuuta 1934 Oldenburg, Saksa – 9. toukokuuta 1976 Stuttgart) oli saksalainen toimittaja ja sittemmin radikaali vasemmistolainen terroristi. Hän oli mukana perustamassa saksalaista Punaista armeijakuntaa (Rote Armee Fraktion, RAF), joka tuli julkisuudessa tunnetuksi nimellä Baader-Meinhof.

Elämäkerta
----------

Ennen radikalisoitumistaan Meinhof vaikutti ydinaseiden vastaisessa liikkeessä tiedottajana (vuonna 1957) ja toimi vasemmistolaisen *Konkret*-lehden toimittajana (vuosina 1959–1969, päätoimittajana 1962–1964). Hän meni naimisiin tunnetun kommunistin Klaus Rainer Röhlin kanssa vuonna 1961 ja sai kaksoset Bettinan ja Reginen 21. syyskuuta 1962. Avioliitto päättyi eroon vuonna 1968.

Meinhof alkoi liikkua yhä radikaalimmissa piireissä Berliinissä. Vuonna 1970 hän siirtyi maan alle auttaessaan Andreas Baaderia pakenemaan vankeudesta ja otti osaa pankkiryöstöihin ja pommi-iskuihin, joiden kohteina toimivat lähinnä poliisiasemat ja Yhdysvaltain armeijan tukikohdat. Saksan konservatiivilehdistö nimesi ryhmän nopeasti Baader-Meinhofiksi, vaikka Meinhof ei todellisuudessa ollut ryhmän toiminnallinen johtohahmo, vaan keskeinen henkilö Baaderin ohella oli Gudrun Ensslin. Meinhofia voidaan kuitenkin yhdessä Horst Mahlerin kanssa pitää RAF:n ideologisina johtohahmoina. Meinhof kirjoitti monia ryhmän julistuksista. Näissä ryhmä hyökkäsi tavallisten ihmisten riistoa ja kapitalistisen järjestelmän imperialismia vastaan. Horst Mahler ja Ulrike Meinhof ottivat vallankumoukselliseen teoriaansa vaikutteita muun muassa Leniniltä, Maolta, Carlos Marighellalta sekä Jean-Paul Sartrelta ja Frantz Fanonilta.

1972 Meinhof jäi kiinni Langenhagenissa ja hänet tuomittiin kahdeksaksi vuodeksi vankeuteen. Meinhof oli muun ryhmän ohella syytettynä neljästä murhasta, 30 murhayrityksestä ja rikollisen ryhmittymän perustamisesta.

9. toukokuuta 1976 viranomaiset ilmoittivat Ulrike Meinhofin itsemurhasta. Meinhof löydettiin sellistään hirttäytyneenä. Virallisten tiedotteiden sisältämien lukuisten ristiriitaisuuksien takia asiaa tutkimaan perustettiin kansainvälinen tutkintalautakunta, joka päätyi kyseenalaistamaan, oliko kyseessä itsemurha: "Tutkimustulosten perusteella on epäiltävissä, että Ulrike Meinhof oli jo kuollut, kun hänet ripustettiin roikkumaan, ja on huolestuttavia viitteitä, joiden mukaan joku ulkopuolinen on sekaantunut kuolemaan."

Kulttuurissa
------------

Ruotsalainen kirjailija Steve Sem-Sandberg on kirjoittanut Ulrike Meinhofin elämästä romaanin *Theres – Romaani Ulrike Meinhofin elämästä*. Suomalainen historioitsija Katriina Lehto on kirjoittanut Meinhofista elämäkerran *Lähemmäs totuutta – ei todellisuutta* ja tehnyt hänestä väitöskirjansa. Ohjaaja Uli Edel on ohjannut Punaista armeijakuntaa käsittelevän vuonna 2008 valmistuneen elokuvan *Baader Meinhof Komplex*.

Meinhof mainitaan suomalaisen SIG-yhtyeen Ludwig van Beethoven -kappaleessa.

Lähteet
-------

1. ↑  Lautakunnan jäsenet olivat: Michelle Beauvillard (asianajaja , Pariisi), Claude Bourdet (toimittaja, Pariisi), Geores Casalis (teologi, Pariisi), Robert Davezies (toimittaja, Pariisi), prof. Joachim Israel (sosiologi, Kööpenhamina), Panayotis Kanelakis (asianajaja, Ateena), Henrik Kaufholz (journalisti, Århus), John McGuffin (kirjailija, Belfast), tri Hans Joachim Meyer (neuropsykiatri, Mayen) ja Jean-Pierre Vigier (fyysikko, Pariisi). Vrt. *Der Tod Ulrike Meinhofs. Bericht der Internationalen Untersuchungskommission.* iva-Verlag, Tübingen, 2. überarb. Aufl. 1979, ISBN 3-88266-012-0, s. 6 PDF-tiedostona saksaksi. (Arkistoitu – Internet Archive))
2. ↑  Ulrike Meinhof - Lähemmäs totuutta, ei todellisuutta - Katriina Lehto *Keskisuomalainen*.  2007. Viitattu 29.5.2012. [vanhentunut linkki]
3. ↑  *Der Baader Meinhof Komplex* Internet Movie Databasessa. (englanniksi)
4. ↑  Ilkka Ahtiainen, Elokuva näyttää kauniit ja julmat terroristit, Helsingin Sanomat 19.9.2008 s. C1 Verkkotiivistelmä

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ulrike Meinhof**.
* *Baader-Meinhof.com'*s Ulrike Meinhof -sivusto (Arkistoitu – Internet Archive) (englanniksi)
* Meinhofia koskeva osa *Crime Library.comin'*s artikkelissa RAF:sta (Arkistoitu – Internet Archive) (englanniksi)
* Äitini, terroristi Deutsche Welle, 2006 (englanniksi)
* Tytär Bettina Röhl äidistään Ulrike Meinhofista (englanniksi)

Kirjallisuutta
--------------

* Bettina Röhl, Making Communism Fun! Ulrike Meinhof, Klaus Rainer Röhl and the Konkret Files, 2006 - Meinhofin tyttären kirja vanhemmistaan.
* Lehto, Katriina: *Ulrike Meinhof: Lähemmäs totuutta, ei todellisuutta*. Helsingissä: Ajatus, 2007. ISBN 978-951-20-7488-4.
* Steve Sem-Sandberg, Theres - Romaani Ulrike Meinhofin elämästä, Like 1997

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Latvia
* Tšekki
* Australia
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |